Kleinhoewe-aanval: Jong man oorleef tweede aanslag op lewe | Maroela Media
Matthew Joubert, die jong boer wat vroeër vandeesweek enkele dae voor sy 20ste verjaarsdag op 'n kleinhoewe buite Pretoria in die bors geskiet is, het 'n tweede aanslag op sy lewe oorleef.
Nicky Joubert (50), Matthew se ma, het Woensdag aan Maroela Media gesê hoewel Matthew se linkerarm lam en die koeël steeds in sy borskas is, is haar seun uit die hospitaal ontslaan. Dit gaan goed met hom.
Maroela Media het vroeër berig Matthew is Maandagaand op sy gesin se kleinhoewe buite Cullinan, oos van Pretoria, geskiet.
Matthew en sy ouer broer, Gideon (23), boer daar met inheemse bokke terwyl hul pa, Gideon (51), as konsultant vir 'n IT-maatskappy werk.
Nicky het gesê die gesin het Maandagaand voor die kaggel gesit toe Matthew onthou het hy het vergeet om die duiwehok, sowat 30 m van die huis af, toe te maak.
"Matthew het uitgehardloop om die hok te gaan toemaak toe hy deur die aanvallers geskiet is wat weggekruip het. Hy het gevoel iets tref sy bors en het teruggehardloop na die huis toe. Hy het twee keer inmekaargesak voor hy in die huis was en gesê hy is geskiet. Daar was baie bloed. Dit het by die wond uitgespuit."
Nicky het dadelik hulp ontbied terwyl Matthew se pa na hom omgesien het. "My man het twee mense buite die huis sien beweeg. Hy en Gideon het met 'n vuurwapen uitgegaan en waarskuwingskote afgevuur om die aanvallers te verjaag. As hulle dit nie gedoen het nie, sou ons in ons huis aangeval gewees het."
Matthew is na 'n private hospitaal in die noorde van die stad gehaas en Dinsdag ontslaan. "Die dokter het gesê hulle kan nie die koeël uithaal nie. Dit sit in sy bors in die senuwees van sy ribbebene vas. As hulle dit uithaal, kan hy dalk die gebruik van sy linkerarm verloor. Ons gaan egter 'n tweede mening inwin om te kyk of die koeël wel verwyder kan word," het Nicky gesê.
Nicky het gesê as 'n mens na X-strale van die koeël kyk, wil dit voorkom of Matthew met 'n kleinkaliber-vuurwapen geskiet is. "Die koeël het sy aorta met 3 mm gemis. As sy aorta getref was, dan was hy dood."
Volgens Nicky het Matthew nog baie pyn en kan nie sy arm lig nie. "Maar hy is sterk en dit gaan goed met hom. Ons sal hom ondersteun."
Nicky vertel sowat 'n jaar gelede het aanvallers ook op Matthew geskiet. "Hy en sy broer het toevallig op 'n groep mans afgekom wat by die grensheining was. Toe hulle by die mans wou hoor wat hulle daar soek, het een van hulle op Matthew geskiet, maar hom gelukkig nie getref nie. My seuns het die mans met 'n haelgeweer verjaag," het sy bygevoeg.
Die Cullinan-polisie het destyds 'n saak van poging tot moord op Matthew ondersoek, maar niemand is nog in verband met die voorval in hegtenis geneem nie.
Kapt. Kay Makhubela, provinsiale polisiewoordvoerder van Gauteng, het aan Maroela Media bevestig die Cullinan-polisie ondersoek weereens 'n saak van poging tot moord ná die jongste voorval. Niemand is nog in hegtenis geneem nie en die ondersoek duur voort. Die gesin span ook iemand se diens in om die verdagtes te help opspoor.
Nicky het alle rolspelers bedank wat hul gesin Maandagaand bygestaan het. "Die reaksie was oorweldigend en die gemeenskap se ondersteuning fantasties. Ons bure en lede van die gemeenskap, mense wat ons nie eens ken nie, het dadelik en ure lank na die aanvallers gesoek. Daar was selfs 'n polisiehelikopter en die honde-eenheid in die soektog betrokke."
Nicky het ook die polisie van Bronkhorstspruit en Cullinan, AfriForum en nooddienste bedank wat hulle bygestaan het.
Here Here ek bid dat die aanvalle op ons mense sal ophou. Ons wil net in vrede en veiligheid woon ( Ps 4)
Ek bid vir hierdie gesin hulle word sonder twyfel geteiken.
Maroela, wat is n lae kaliber? Moet klein kaliber wees.
Ons gaan net in ons eie stuk land veilig wees.
Dankie tog hy het nie 'n wapen by hom gehad om homself te beskerm nie. Hy sou nou seker in die tronk gesit het vir poging tot moord as die aanvaller beseer was en vir moord as die aanvaller dood was.